Deu jocs i activitats de cultura popular per fer a casa amb la canalla\nHem recollit deu propostes de cultura popular dirigides especialment a la canalla.\nSón molts els recursos de cultura popular que es poden trobar a la xarxa. Us presentem el nostre recull particular d’activitats i jocs destinats a un públic infantil, que tant podran gaudir els més menuts a soles com acompanyats per tota la família. I és que la cultura popular és una bona eina per a passar millor el confinament a casa.\nGegants, bèsties i capgrossos per a pintar\nSón molts els il·lustradors que estan penjant en línia les seves obres i n’hi ha que són de cultura popular. Des de la pàgina Pintemgegants van penjant els dibuixos per pintar dels Capgrossos Macers de Barcelona, lo Marraco de Lleida, el Rei de Xàtiva, la Mulassa de Barcelona, l’Entxuscat de Molins de Rei, el Drac de Solsona, els Gegants del Pi, el nan Cu-cut de la plaça Nova o la Grossa de Cap d’Any.\nLa Geganta del Pi per pintar a Pintemgegants.\nLa Tartuga d’Ontinyent té un secret\nL’Associació de Gegants i Cabets d’Ontinyent té penjada a la seva pàgina web una petita col·lecció de còmics que expliquen les aventures dels seus entremesos: l’Àliga, la Tartuga, els Gegants i els Cabets. De moment ja n’han fet tres: Fent amics!, Xe, quin invent i La Tartuga té un secret. A més, tenen un racó de la pàgina web amb caretes per descarregar i pintar a casa. Les trobareu ací.\nCòmic de la Tartuga d’Ontinyent\nJugant amb els gegants de Maó\nTampoc no s’escapen del confinament les iniciatives per a fer jocs en línia, com ara la que impulsen els gegants de Maó a la seva web. Podreu jugar amb en Tomeu i na Guida, el nan d’en Miquelet es Salero, en Pere i na Gràcia… Hi ha laberints, dibuixos per a pintar, sopes de lletres, tres en ratlla, les set diferències… Ho trobareu ací.\nUna maça de diable 100% casolana\nEts dels que els agrada el foc? Els teus nens juguen per casa a fer correfocs? Doncs estàs de sort. Des de Mil Estels han penjat a la seva pàgina web les instruccions per fer-se una maça de diable a casa. Els materials són molt bàsics: un rotllo de paper de cuina, un rotllo de paper de vàter, celo, pega i un escuradents. Descobreix-ho ací.\nMaça de Diable casolana\nEmpaitant mosques a Girona\nSi us agraden els jocs en línia, també podeu entrar a la pàgina web dels gegants de Girona, on hi ha jocs com ara trencaclosques o un de ben divertit d’empaitar mosques, com fa l’Esquivamosques, un dels capgrossos més populars de la ciutat. Descobriu-ho ací.\nLa unitat didàctica de les Falles, patrimoni de la Humanitat\nAprofitant la declaració de les Falles com a Patrimoni Immaterial de la Humanitat per la UNESCO, l’escola infantil Les Rondalles de València va crear la unitat didàctica de les Falles. Es tracta d’un recull amb desenes d’activitats que van dirigides a la canalla d’entre 3 i 5 anys. Hi ha jocs de cartes, manualitats, sopes de lletres, dibuixos per a pintar, laberints, trencaclosques… Ho podeu trobar a la pàgina web de la Junta Central Fallera, clicant ací.\nUnitat didàctica de les Falles\nEls jocs tradicionals, a casa\nL’XTEC, la Xarxa Telemàtica Educativa de Catalunya, promou la pràctica dels jocs tradicionals a la seva plana web. L’escola és l’espai ideal per apropar els jocs als més menuts, però també és important jugar-hi a casa. Per això ens presenten les fitxes de vint jocs: les curses de sacs, les bitlles catalanes, la gallina i el llop, les bales, el futbol xinès i el joc de les cadires, entre d’altres. Els podeu consultar tots ací.\nJocs tradicionals: la xarranca\nLes rondalles són una de les expressions de la cultura popular més esteses i vives. Encara avui en sorgeixen de noves a tot el món, que expliquen les peripècies de personatges populars lligats a cada territori. Són una bona eina per canalitzar les emocions en família. A la web RondallaNet hi trobareu contes d’arreu dels Països Catalans i, fins i tot, d’altres països. També hi ha l’opció de veure els capítols del programa Una mà de contes, una aposta d’èxit per les faules i contes populars.\nCom fer un gegant en miniatura\nL’escultor i constructor d’imatgeria festiva Pau Reig, de Solsona, ens convida a fer volar la imaginació i crear el nostre propi seguici de gegants i capgrossos en miniatura. Els materials són ben propers: cola, paper de diari, pedaços de roba, una ampolla… Ací podeu trobar el vídeo amb tota l’explicació del procés.\nTaller de gegants – Pau Reig\nS’Àvia Corema, la Vella Quaresma o la Serra la Vella\nTot i que la Quaresma arriba a la seva fi, durant el confinament han sorgit diferents iniciatives per crear la teva pròpia Quaresma a casa. Des del web de Canal Reus TV, podem descarregar-nos la Vella Quaresma que han preparat per aquest any. També podem construir una Vella Quaresma en 3D gràcies a la magnífica pensada de la il·lustradora Glòria Fort. La podeu descarregar del seu lloc web.\nLa Vella Quaresma de Reus 2020


Almenys una vintena de detinguts en una operació contra l'organització juvenil Segi al País Basc i Navarra\nLa Policia Nacional ha posat en marxa una macrooperació contra Segi, considerada la branca juvenil d'ETA. Fins ara s'han detingut almenys una vintena de persones a diverses localitats del País Basc i Navarra, i els agents estan fent diversos registres a domicilis i locals. Una de les detencions s'ha fet a Catalunya. Es tracta d'una noia alabesa que estaria estudiant a la ciutat de Barcelona. Als detinguts se'ls acusa de recompondre l'organització juvenil. Considerada el planter d'ETA, Segi va ser il·legalitzada el 2007 i desmantellada ara fa un any en una altra operació. El cop policial arriba just una setmana després de la detenció a França del presumpte cap de l'aparell internacional de Segi.\n22/10/2010 - 06.06 Actualitzat 23/10/2010 - 08.43\nSegona gran operació contra Segi en un any. El cop policial ha arribat de matinada i ha suposat la detenció de diversos militants de l'organització juvenil d'ETA, entre ells dirigents actuals de la formació, com els coordinadors a Àlaba, Guipúscoa, Biscaia i Navarra.\nFins ara s'han confirmat una vintena de detencions però no es descarta que el nombre augmenti. Els agents han estès les seves operacions fins a Barcelona, on s'ha detingut Marina Sagastizabel, segons sembla una alabesa que estudia en aquesta ciutat. La policia, que manté oberta l'operació, està fent nombrosos escorcolls domiciliaris i a locals, on s'ha intervingut abundant documentació i suports informàtics.\nAls detinguts se'ls acusa de recompondre l'organització juvenil, desmantellada ara fa un any en una altra operació policial. Haurien participant en reunions i concentracions i fet pintades al carrer. De fet, alguns dels detinguts estan vinculats també amb la kale borroka.\nL'operació, que continua oberta, la dirigeix el jutge de l'Audiència Nacional Fernando Grande-Marlaska, qui també es va encarregar el novembre de 2009 del dispositiu contra Segi en què van ser detinguts 35 membres d'aquesta organització. En aquella ocasió el jutge els va definir com una autèntica acadèmia terrorista i un tentacle d'ETA. Segi va ser il·legalitzada l'any 2007, en ser considerada com a organització de pas previ per ingressar a la banda terrorista.\nEls detinguts a Biscaia són Xabat Morán Ruiz, Ikoitz Arrese Otegi, Rubén Villa Esnaola, Xabier Vidaurre Sanz, Imanol Beristain Gutiérrez. A Guipúscoa, Beñat Lizeaga Urkidi. A Àlaba s'ha agafat Igazki de Robles i Marina Sagastizabal. A part de la noia detinguda a Barcelona, també s'han practicat detencions a Navarra, on s'ha detingut: Ander Maeztu Arteaga, Imanol Salinas Ijurco, Egoi Irisarri Alzueta, Ibon Esteban Scaloni i Xabier Arina Echarte. Tots tenen entre 20 i 29 anys.\nCop policial contra l'organització juvenil basca Segi\nCrònica del corresponsal de Catalunya Ràdio al País Basc, Daniel Gómez


L'enterro del Carnestoltes d'Alforja - alforjastark.com\nHomeFestes i FiresL'enterro del Carnestoltes d'Alforja\nFestes i FiresGaleria de FotosTradicions\nBy Carnestoltes d’Alforja\nEl diumenge 22 de febrer, a les 12h del migdia i des de la plaça de Dalt, degut a una nit de Carnaval plena d’excessos tant a nivell d’alcohol com carnal, el nostre estima Carnestoltes ha fet un pet com un sidral. Diumenge al matí, un cop acabada la missa oficial, tota la rua mortuòria, acompanyada de les concubines i plorones, autoritats eclesiàstiques i l’il·lustre senyor notari, han fet cap a l’Hort del “Fermin” per llegir les últimes voluntats d’aquest gran titot.\nTESTAMENT CARNESTOLTES 2015\nJo, excel·lentíssim Carnestoltes, he arribat amb aquesta ciutat tot cofoi i esventat pel bon vi del priorat. He descobert amb emoció, què la majoria d’aquesta població, ja sigui un vell o un nen de l’escola, que aquí el que no corra vola i el que no vola es un pendó.\nDoncs en vista de tot això estimat populatxo que sou aquí amb tota la franquesa us vull dir: Que avui podeu fer-la grossa, i que no patiu per la carrossa que malgrat tot el que passa no es convertirà amb carabassa. I que un cop dit tot això, ar que estic content, ben humilment, ben humilment us vull llegir el meu testament:\nDeixo amb respecte i Salero l’Arseni i al Bolero:\nLa Biblioteca d’Alexandria perquè puguin recitar poesia amb les seves afectuoses veus a tots els clubs que hi ha a Reus.\nDeixo al nostre Sr. Rector el títol de trobador, pels seus disquets editats, i també deixar-li voldria el títol de “Mister simpatia” i el de patró dels enfenyats.\nDeixo la pel·lícula al nostre ex-rei que es diu “Les 50 ombres de Grey” per si veure-ho li abelleix d’una forma més o menys fina perquè pugui gaudir-lo amb la Corina o amb altres senyores que coneix.\nDeixo al Sr. Jaume Queralt, el meu agraïment cordial pel de Sant Antoni o Puigcerver pel Sant Jordi i el parc també.\nValorant cada donació i si no es demanar massa proposo fer una plaça que es digui plaça del Creador.\nDeixo com aquell qui no vol: a l’ex-honorable Jordi Pujol, un diploma lluent com el sol, perquè el pengi a la cuina amb una emmarcació ben guapa que hi posi a la post-data “soc la vergüensa de Catalunya!!!”\nDeixo a la meva cosina un pack de llenceria fina.\nDeixo al Sr. Mariano Rajoy un laboratori ben cofoi, perquè de forma clara i plena pugui analitzar el seu ADN i així arribar a la conclusió i poder saber d’una vegada si porta l’ADN del Torquemada o d’algun altre inquisidor.\nDeixo als senyor de Convergència 500 urnes fetes a consciència.\nDeixo als senyor d’Unió, un curset de gramàtica pel matí perquè escriguin correctament la paraula si-si.\nDeixo als senyors d’Esquerra Republicana 7 milions de barretines de llana.\nDeixo als senyors del PSC, una brúixola feta amb 4 barres de paper.\nDeixo als senyors de la CUP, 3 caixes de cava i 300 de vermut.\nDeixo als senyors de Ciutadans, 700 diccionaris catalans.\nDeixo als senyors i senyores del PP sense manies, unes bones ulleres de 500 diòptries.\nDeixo a totes les persones majors 300 taca-tacas i 200 caminadors perquè entre pilanes i jardineres, ratlles grogues, cepos i altres quimeres es facin un fart de caminar, ja que enlloc del poble es pot aparcar.\nTot veient que la tensió s’enfila, deixo: 100 tonelades de til·la, transportada amb ferrocarrils perquè es quedin mes tranquils els habitats d’Ucraïna i el poble rus, i així en aquest bonic indret no es facin de la pitxa un nus i acabin com a la comèdia de Falset.\nDeixo un mànec de selfie descomunal que arribi de Puigcerver al Mercadal perquè el consistori de la població es faci unes fotos amb color, per adonar les festetes i tot els actes i punyetes que han de fer per imposició.\nDeixo al senyor Joan Batista tots els guarniments de flautista i una guitarra i un saxofon, un clarinet i un trombó amb un timbre que faci “tilin” junt amb unes ulleres i un mostatxo perquè pugui guiar al populatxo com flautista d’Hamelin.\nDeixo al senyor Jordi Secalló, un muntacàrregues i un carretó, així com a eines de totes les maneres, perquè pugui anar acabant el casalot de les Eres.\nDeixo al senyor Agustí Àvila, de la casa de Cal Rumbet, una cimitarra i un ganivet, una balalaika i un violí i també un sec d’antibales perquè es pugui protegir d’un bell angelet amb ales.\nDeixo al nostre Ajuntament en un sac una dotzena de targetes Black junt amb un bon feix de diners procedent de sobres “B’s” i de moltes altres corrupcions, i ja que venen eleccions es puguin arreglar ben aviat especialment tot allò que es veu. Com el carrer Verge de Puigcerver o el Sindicat, el Fossar Vell o ca l’Aleu.\nDeixo a l’Esteso atentament, una plaça d’aparcament i una paella amb forma de cor ben fonda perquè pugui esmorzar i aparcar tranquil·lament als dos costats de la rotonda.\nDeixo al senyor Mauro un televisor d’unes dimensions importants, perquè pugui captar amb predicció tots els canals de futbol italians.\nDeixo al senyor Pere Abelló, una gran estàtua de cartró i si pot ser de Buda millor.\nDeixo al senyor Quimet Bernat amb simpatia, 200 tonelades de carronyaria i un megàfon perquè cridant ben fort pugui dir: no hi estic d’acord!!!!!!!!!!!!\nDeixo al senyor Robin Hood, 300 kgs de pomes i una ballesta de vellut, així com un rifle de precisió acompanyat d’un immens canó d’artilleria.\nDeixo a la xurrera local, unes tisores de plata i un davantal. 100 totxanes i 100 sacs de ciment perquè es faci un bon raser per algun que altre dia de vent.\nDeixo al xiquet de la Maria Pasiana, una tartana que porti d’accessori una campana.\nDeixo a la xiqueta de la Susina, una piscina.\nDeixo amb un cert desencís a alguns polítics del país, unes descomunals balances per poder pesar amb eufòria tonelades de cues de panses perquè no falli la memòria.\nDeixo a l’Audiència Nacional de la contrada la llista Falsiani augmentada perquè imputin de bona gana al Bertomeu i els pagesos de l’avellana, doncs amb el Neymar i els tomacons, es fan un fart de guanyar milions.\nDeixo pel seu èxit aclaparador als jugadors de pin-pon de la població, un local descomunal que arribi del barranc de la Guineu a la urbanització Portugal, adaptable i polivalent amb 200 desfibril·ladors i zona de descans, per si en algun moment ho tenen que utilitzar els jugadors.\nPerquè no quedi amb un pam de nas, deixo al “pequeño Nicolas” l’obra completa del rector de Vallfogona, perquè des de dalt de sa poltrona, tot degustant un limoncello, puguin llegir en Dante, Quevedo o Maquiavelo, del Valle Inclán o Don Ramón i tota la literatura fresca i molts llibres de picaresca que s’han escrit en aquest món.\nDeixo a Podemos i Sirisa el somriure de la Mona Lisa i també una carta de recomanació feta per un important senyor que va néixer a Palestina, perquè d’una forma divina pugin fer ells mateixos el miracle dels pans i els peixos.\nDeixo als organitzadors de les festes, unes recomanacions ben deshonestes. Perdó!!!!!!!!!!!!!\nVull dir honestes. Com la festa de la cervesa, perquè sigui més distesa i tingui emoció i alegria es digui: “La festa de l’orgia” Perdó!!!!!!!!!!!! Vull dir de la ratafia.\nI finalment de forma educada i perquè quedi tot ben maco a la festa del Pataco li podrem dir “Festa de la Patacada”.\nI ja acabat aquest testament i per alegrar aquest moment i donar-li un xic de simpatia, voldria llegir aquest acudit poesia que diu així: tot caminant tranquil·lament per entre places i carrers en una primavera incipient passegen tres cavallers. Tot fent us de la memòria i amb animada conversació cada un explica una història que ha passat a la seva nació.\nL’anglès que es el primer diu: que a la seva terra hi havia un cavaller que li faltava la cama esquerra, li varen posar una d’aleació i ara ell juga a futbol amb matemàtica precisió al millor porter marca gol.\nL’italià amb una gran presumpció, explica el curiós cas del seu país: un minyó va néixer amb un sol braç, li van posar un de goma i ara es boxejador i en jocs que han fet a Roma ha quedat campió.\nL’espanyol content somriu i després de pensar una estona, convençut els hi diu “jo si que explicaré la més bona”: al meu país un fill de bagassa quan va néixer no tenia cap i li vàrem implantar una carbassa i ara es jefe d’estat!\nGràcies per tot amics i amigues. Visca el Carnaval!!!\nUn cop llegit i aprovat el testament, han cremat les seves despulles, tot sigui dit amb unes grans flames, degut, segur, a la quantitat d’alcohol que portava el finat i a la col·laboració de la Colla del Ball de Diables d’Alforja. Donant per acabat aquest Carnaval, que des de fa un bon grapat d’anys ha reeixit com una au fènix, omplin de disbauxa i gresca els carrers del nostre poble.\nPer últim, un aplaudiment ben cordial al consistori local per haver ofert, com a fi de festa, un magnífic vermut com cal a la Sala Rodona del Parc Amics d’Alforja. Fins l’any vinent!\nOlga i Joan\nPrevious articleJoaquim Mir: per què ve Alforja i no retorna a l’Aleixar.\nNext articleRuta 6: Pel camí de les mines fins al coll del Peiró, la Grallera i la cova del Baleta\nEl Rei Carnestoltes és un personatge fictici que presideix totes les activitats del cicle festiu de carnaval. Tant pel caràcter com per la indumentària, representa l’ambient de disbauxa i transgressió que caracteritza aquesta fest


Tot just dos anys després de la torrentada de Sant Llorenç, el partit regionalista ha recriminat la "deixadesa" del Govern i el Consell\n2 min. Manacor 30/09/2020 13:41\n651x366 El president d'El Pi, Antoni Amengual ./ ISAAC BUJ El president d'El Pi, Antoni Amengual ./ ISAAC BUJ\nEl Pi reclama que s'executin les mesures preventives a la comarca del Llevant per evitar noves inundacions. La formació regionalista ha qualificat de "deixadesa" l'actitud de Govern i del Consell de Mallorca dos anys després de la torrentada que va assolar Sant Llorenç.\nEl president de la formació, Antoni Amengual, afirma que en cas que es repetissin les condicions meteorològiques de fa dos anys "patiríem conseqüències similars." Segons Amengual, "no s'han duit a terme les actuacions preventives, com tampoc s'ha actualitzat el pla Inunbal , ni s'han executat les obres per eliminar determinats ponts, com recomanava un estudi de la UIB."\nAmengual ha recordat que "hem demanat al Consell de Mallorca quan començaríem les obres que manquen i no hem aclarit res i la setmana que ve demanarem al Parlament quines actuacions s'han duit a terme de les recollides en les conclusions de millora de l'Informe Inunbal , Llevant Mallorca 2018, després de dos anys de la torrentada."\nPer part seva, el regidor d'El Pi a Sant Llorenç, Onofre Garcia, ha insistit que "des de l'ajuntament hem complert, hem fet totes les actuacions que tocaven." Ha recordat que "hem comprat 26.000 metres quadrats de sol urbà per a actuacions als torrents, però de les altres institucions no en sabem res."\nL'Ajuntament de Sant Llorenç ret homenatge a les víctimes de la torrentada del 2018


Llegir bé per escriure millor\nL'origen de molts de problemes d'aprenentatge rau en la comprensió lectora\nDes de la meva experiència professional amb alumnes de Primària, Secundària i persones adultes, he pogut constatar que una part de les dificultats d'aprenentatge no responen a un trastorn específic, com poden ser la dislèxia, la discalcúlia o el dèficit d'atenció. L'origen de molts de problemes d'aprenentatge rau en la comprensió lectora. Si falla, també en surt afectada la capacitat de redacció. Treballant aquests dos aspectes ja des del primer cicle de Primària es poden prevenir importants dificultats en l'etapa de Secundària.\nSembla que les escoles cada cop més decideixen fer un pas endavant i transformar totalment la seva metodologia educativa canviant les aules tradicionals per espais oberts d'aprenentatge; els llibres, per materials educatius d'experimentació, i els exàmens, per projectes. Aquesta potser serà la clau perquè els infants entenguin el que llegeixen i ho sàpiguen explicar, correctament i coherent, de manera escrita. Només així seran capaços d'estudiar per projectes.\nLes dificultats lectoescriptores que es detecten en el darrer cicle de Primària s'accentuen a Secundària si no es treballa per solucionar-les. Les dificultats més habituals associades a la lectura tenen a veure amb la fluïdesa verbal, la velocitat lectora, el to, el ritme i la vocalització. Així, hi ha alumnes que llegeixen massa de pressa, sense respectar les pauses i els signes de puntuació, o –contràriament– n'hi ha que llegeixen excessivament a poc a poc a causa de les dificultats per desxifrar paraules noves, llargues o complexes. Als uns i als altres els costa contestar preguntes relacionades amb el text que han llegit o fer-ne un resum, perquè no han interioritzat cognitivament el missatge. L'han llegit automàticament, però no el comprenen. A més a més, en general tenen molt poc vocabulari i no entenen moltes de les paraules que apareixen en la lectura.\nLes dificultats lectoescriptores que es detecten en el darrer cicle de Primària s'accentuen a l'ESO si no es treballa per solucionar-les\nAquest baix nivell de comprensió lectora repercuteix en la capacitat de redacció. Si no es llegeix habitualment, no s'integren noves estructures gramaticals i, per tant, no es poden posar per escrit, de manera que els textos que escriuen solen ser pobres en vocabulari, lèxic i sintaxi. Pel que fa a la redacció, hi ha alumnes amb molt poca creativitat i imaginació en l'escriptura lliure. Posseeixen un repertori lingüístic pobre i un vocabulari escàs. Per això solen escriure frases breus, repetitives i quasi sempre seguint la mateixa estructura: subjecte, verb i predicat. Tenen moltes dificultats per enllaçar frases i idees i, per tant, els seus escrits o redaccions són molt breus. Són bàsicament un seguit de frases simples sense cap connector que les relacioni.\nPer altra banda, podem tenir alumnes amb el problema contrari. S'estenen massa per explicar una idea clara i concreta, amb paràgrafs llarguíssims en què sovint els signes de puntuació brillen per la seva absència. Així, escriuen extensos fragments que, de vegades, no diuen res. En aquest cas, la dificultat s'explica perquè els costa concretar, sintetitzar i acotar. Tant a l'aula com a casa es poden aplicar, ja des de Primària, algunes pautes i estratègies tant de lectura com de redacció.\nMillorar la comprensió\nLlegir textos en veu alta i comentar-los oralment. Contestar preguntes sobre el que s'ha llegit i comentar la informació més important.\nLlegir com a mínim dues vegades el text. La primera vegada, per copsar el missatge principal i entendre'l globalment, i la segona, subratllant les frases més rellevants.\nFer lectures conjuntes. Explicar contes. Escoltar històries intentant no perdre el fil i després explicar què han entès.\nLes lectures han d'estar adaptades a l'edat i nivell educatiu de l'infant, i han de ser graduals tant en extensió com en dificultat.\nMillorar la redacció\nOrdenar els fragments d'un text desordenat, identificant-ne l'inici, el nus i el desenllaç.\nInventar i escriure diàlegs breus en situacions diverses, que poden venir donades per una imatge: una botiga, la consulta del metge, etc.\nJugar a crear textos a partir d'imatges diferents que, ordenades, poden formar una història.\nEscriure contes compartits en els quals cadascú escriu un fragment per continuar-lo.\nAprendre a utilitzar els connectors més habituals per escriure de manera ordenada i dotar el text de la coherència i la concreció necessàries per entendre'l.\nAplicant aquestes i altres estratègies no només es millora l'àrea de les llengües sinó també totes les àrees de coneixement, perquè aprendran a entendre allò que estudien i seran capaços d'expressar-ho correctament tant de manera oral com per escrit. És a dir, milloraran la seva competència comunicativa.\nFomentar l'hàbit lector des dels primers cursos de Primària, sempre partint dels interessos dels infants.\nUtilitzar jocs de taula que potencien l'adquisició de vocabulari, com per exemple l'Storycubes, que és un joc de daus per inventar històries.\nLlegir no només textos literaris sinó també escrits de la vida quotidiana, com per exemple una notícia de diari, una recepta de cuina, les instruccions d'algun joc, etc.


Condicions d'ús - Tennis Malgrat\nLa publicació digital de CLUB NAUTICO TENIS MALGRAT té com a objectiu facilitar als nostres clients i al públic en general, la informació relativa a la companyia i als productes i serveis que s’ofereixen.\nCLUB NAUTICO TENIS MALGRAT es reserva la facultat d’efectuar, en qualsevol moment, modificacions en la informació continguda a la seva publicació digital, així com suspendre’n l’accés en qualsevol moment i sense avís previ.\nCLUB NAUTICO TENIS MALGRAT no es compromet a l’actualització immediata de la informació continguda a la publicació digital.\nCLUB NAUTICO TENIS MALGRAT no assumeix cap responsabilitat derivada dels continguts que tinguin terceres parts en els enllaços o vincles als quals es fa referència en aquestes pàgines.\nCLUB NAUTICO TENIS MALGRAT no es responsabilitza de qualsevol dany o perjudici en el software o hardware de l’usuari derivat de l’accés a la seva publicació digital o de l’ús de la informació o aplicacions que contingui.\nCLUB NAUTICO TENIS MALGRAT és titular de tots els drets sobre el software de la publicació digital així com dels drets de propietat industrial i intel•lectual referits als continguts que s’hi incloguin, a excepció dels drets sobre productes i serveis de caràcter públic que no són propietat d’aquesta companyia, les marques dels quals estan registrades a favor dels seus respectius titulars, i com a tals són reconegudes per CLUB NAUTICO TENIS MALGRAT. Cap material d’aquesta publicació digital podrà ser reproduït, copiat o publicat sense el consentiment per escrit de CLUB NAUTICO TENIS MALGRAT.\nCLUB NAUTICO TENIS MALGRAT respectarà escrupulosament la confidencialitat de les dades de caràcter personal aportades pels visitants de la publicació digital, mitjançant el compliment de la normativa vigent sobre protecció de dades, i entre altres, d’allò que disposa la Llei Orgànica 15/1999, de 13 de desembre, de Protecció de Dades de Caràcter Personal.\nEl correu electrònic no es considerarà com un mitjà vàlid a efectes de presentació de reclamacions. Per aquest fi caldrà dirigir-se al servei d’atenció al client de CLUB NAUTICO TENIS MALGRAT que indicarà en cada cas els punts a seguir.\nTota la informació que es rebi en aquestes pàgines, com per exemple comentaris, suggerències o idees, es considerarà cedida a CLUB NAUTICO TENIS MALGRAT de manera gratuïta. No envieu, si us plau, informació que NO pugui ser tractada així.\nTots els productes i serveis d’aquestes pàgines que NO són propietat de CLUB NAUTICO TENIS MALGRAT són marques registrades dels seus respectius propietaris i són reconegudes com a tals per CLUB NAUTICO TENIS MALGRAT Apareixen en aquesta publicació digital a efectes de promoció i de recopilació d’informació. Aquests propietaris poden sol•licitar la modificació o eliminació de la informació que els pertany.


El Peix: Laberint\nD'això ja fa dies i no ho havia publicat perquè va quedar amagat sota una pila d'esborranys i ara que ho he vist he pensat: aquest text tan cursi mereix ser publicat ara mateix.\nEren els cabells perfectes. Li queien per sobre l'esquena i em tenien embadalit. No gosava mirar-los massa per una por estranya però els meus ulls, tossuts, els buscaven i quedaven atrapats en un laberint de rínxols superbs. No sabia qui era, ella no s'havia girat i no li havia vist la cara. Em sentia embriagat i la por estranya anava creixent i es manifestava amb crits que rebotaven al meu cap. Vaig deixar de sentir el soroll de la plaça plena de gom a gom que, alegre, celebrava una gran festa. Els cabells i els crits m'evadien de la realitat i, sense lògica, em marejava i em costava respirar. Gairebé no em podia aguantar dret. Vaig intentar que el voltant no notés la bogeria i al final, quan pensava que explotaria, vaig tapar-me la cara amb les mans i vaig prémer molt fort durant uns segons per sentir el meu cos. Per sort em vaig aconseguir calmar. I aleshores, quan vaig deixar caure les mans, es va girar per saludar-me.\nOstres, mai no m'havia pensat que els peixos tenien simpatia als cabells... més aviat haguès jurat per escates i aletes de colors.\n10 de setembre de 2019, a les 22:46\nVa tenir sort !...em delia perquè es donés la volta ... Ara em deleixo per la continuació ;)\n11 de setembre de 2019, a les 19:42\nNoName, en això tens raó, els peixos preferim les escates i les bones aletes però sempre m'han agradat els cabells, no sabria dir per què...\nartur, no vulguis saber la continuació, és millor deixar-la a la imaginació de cadascú :)\n11 de setembre de 2019, a les 21:12\nPotser et sents atret per una certa qualitat que s'anomena "elasticitat" més que pels cabells en si mateixos? Pensa que els cabells i els peixos en realitat tenen molt poc a veure... En el fons els cabells són una cosa molt de mamífers i molt fastigosa!\n11 de setembre de 2019, a les 23:25\nTens aquí al partir del moment 1:11:18 la màgia impura, perversa i humana dels cabells en els quals, com a peix, mai no t'hauries de fixar (pensa en les olors no peixateres que han de tenir):\n13 de setembre de 2019, a les 18:55\nA mi les molles (les de pa no) sempre m'han fascinat, i potser tens raó quan dius que em sento atret per l'elasticitat. Fa anys existien aquelles molles que baixaven les escales fent voltes... Suposo que encara falten uns quants anys perquè tornin.\nL'olor de peix no sempre és agradable... però bé... Em miraré la peli sencera un dia d'aquests i comentaré sobre això dels cabells, espero que sigui una producció d'una qualitat similar a l'anterior peli xinesa (per cert, com és que coneixes aquestes pel·lícules?)\n15 de setembre de 2019, a les 20:22\nDoncs és un autèntic conte xinès, jo fins i tot me l'he comprat en format DVD tot i no tenir tal DVD els subtítols en xinès.\nVaig mirant pelis xineses de manera habitual per saber com desitjar-li en xinès vida llarga, salut i gloria al Gran Pons ^^\n15 de setembre de 2019, a les 21:17\nVaig veure la pel·lícula i em va agradar. :) A mi, ho reconec, és fàcil que m'agradin totes. És una bona història (i els efectes especials van millorant).\nTenen certa fixació amb els cabells "ultra" llargs en aquesta pel·lícula. M'imagino l'escena que em vas recomanar a la realitat. Segur que, a més a més, s'acabarien fent un nus!\n20 de setembre de 2019, a les 20:01\nÉs una bona peli ^^\nTradicionalment els xinesos tenien els cabells llargs, homes i dones igualment. Diria que només certs monjos anaven amb el cap afaitat. Suposo que ho feien per no haver de mantenir també als gremis de perruquers...\n21 de setembre de 2019, a les 10:01\nAquí tens una peli sense fixació amb els ultra-cabells:\n22 de setembre de 2019, a les 10:19\nPer no tenir fixació la pel·lícula comença amb una imatge de cabells... (He mirat els primers 36 segons)\nLa miraré tota un dia d'aquests, no en tinguis cap dubte\n23 de setembre de 2019, a les 19:35


El València comença l'any amb derrota a Mendizorroza (2-1) - À Punt\nEl València comença l'any amb derrota a Mendizorroza (2-1)\nL'Alabés completa la millor primera volta de la seua història a costa del conjunt de Marcelino.\nEl València no pot sumar cap punt a Mendizorroza / Adrián Ruiz del Hierro (Efe)\n05 de gener 2019 - 20:09\nLa igualtat era la nota predominant en els primers minuts del partit, amb dos equips que es tantejaven però que no acabaven d'arribar amb convicció. Fins que al minut 13 Laguardia tombava a Txérixev en la frontal de l'àrea, acció que li costava la targeta groga al defensa del conjunt basc. En l'execució del llançament directe, Parejo marcava el primer gol del partit. Però poc anava a durar l'alegria perquè, set minuts després, els d'Abelardo empataven en una errada de Diakhaby que no aconseguia rebutjar el baló solt dins l'àrea. El xilé Maripán xutava i el llançament colpejava el genoll de Borja Bastón que posava les taules en el marcador.\nEn el minut 43, el València podia haver-se avançat de nou, però Rodrigo creuava en excés. Ja amb el temps complit, una jugada que s'iniciava en la treta d'un córner, no es convertia en gol per la intervenció del pal primer i de Neto després. Però en la continuació de l'acció, Pina rematava i colava l'esfèric per baix les cames del porter brasiler del València. El partit se n'anava al descans amb el 2 a 1 favorable a l'equip local.\nEl València ho intenta, però no pot empatar\nEn la represa, el València intentava reaccionar i buscar de nou l'empat, però el conjunt blanc-i-blau tornava a demostrar perquè el seu feu s'ha convertit en un fortí inexpugnable la present temporada. L'equip de Marcelino intentava arribar amb perill, però la defensa local evitava el perill. En el minut 86, arribava l'ocasió més clara del segon període, però Batshuayi no aprofitava un rapidíssim contraatac i el belga tornava a demostrar que segueix en la mateixa tònica amb la qual acabà l'any, malbaratant el possible empat.\nAl final, victòria de l'Alabés i el València que, per primera vegada en quinze temporades, inaugura l'any amb una derrota. L'Alabés aconseguia completar, a falta d'una jornada, la millor primera volta de la seua trajectòria en Primera Divisió.


Crítica: 'Un bello misterio', Louise Penny\nEn la novel·la negra 'Un bello misterio', de Louise Penny, l'inspector ha d'esbrinar si un dels monjos és l'autor de la mort d'un altre\nPublicat per\tLlegir en cas d’incendi\t13/02/2018\nUn bello misterio, de Louise Penny, (Salamandra) pertany a la sèrie protagonitzada per l’inspector canadenc Armand Gamache, que ja ha aparegut en tretze novel·les (cinc traduïdes al castellà). En aquesta ocasió, Gamache i el seu ajudant Jean-Guy Beauvoir s’allunyen dels seus escenaris habituals per desplaçar-se a Saint-Gilbert-Entre-les-Loups, un monestir situat en un indret remot. Hi habiten 24 monjos que han fet vot de silenci i de reclusió, però que han d’obrir les portes al món perquè el germà Mathieu, prior i director del cor, ha aparegut assassinat. Es podria pensar que ens trobem davant d’un cas fàcil de resoldre: l’assassí només pot ser un dels altres 23 germans. A més, el cadàver ha aparegut al jardí secret de l’abat, on només es pot accedir des de la seva cel·la, la qual cosa limita encara més el nombre de sospitosos. Però res és tan senzill com sembla a primera vista. Gamache i Beauvoir hauran de conviure amb els monjos (i amb l’assassí) fins que descobreixin qui és.\nUn bello misterio reprodueix l’esquema de la novel·la de misteri canònica: després de l’aparició d’un cadàver, el detectiu ha de recopilar pistes i, a partir de la lògica i l’anàlisi, descobrir qui és l’assassí. El lector sap el mateix que el detectiu i tots dos descobreixen gradualment la informació que l’autora va dosificant. Tots dos tenen els mateixos indicis i oportunitats per resoldre el crim. Tots dos dubten, segueixen pistes falses i reflexionen sobre els mòbils i motivacions de cada un dels sospitosos. A mesura que se succeeixen els interrogatoris, descobrim que els monjos de Sant Gilbert, famosos per l’excel·lència amb què interpreten cants gregorians, que entonen com si fossin una sola veu, no sempre estan tan units com quan canten. “Puede que canten con una única voz, pero no reaccionan con las mismas emociones” diu Gamache. “Y las emociones, según había aprendido Gamache después de años de arrodillarse junto a persones muertas, eran lo que acababa con las vidas. No la pistola ni el cuchillo”.\nL’autora està més interessada en la psicologia humana, en els anhels, dubtes i esperances dels homes que en el crim en si mateix i Gamache és un investigador observador i pacient però resolutiu, que analitza les emocions i motivacions de cada un dels germans. Culte i educat, tracta tothom amb respecte i dóna importància a qualsevol petit gest. En un monestir on es parla molt poc, hi ha moviments de celles, somriures o silencis que volen dir més que mil paraules. El temps s’atura i dota cada moment d’una singularitat que passa desapercebuda al món exterior. Beauvoir és l’home d’acció, que s’impacienta davant dels cinc oficis diaris als quals han d’assistir i que no comparteix l’entusiasme de Gamache –ni de l’autora- pel cant gregorià.\nGràcies a les seves descripcions fotogràfiques però no pas avorrides ni monòtones, Penny ens fa sentir el cant dels monjos, l’olor d’encens, el fred de les pedres centenàries. A Un bello misterio no hi trobarem acció desbordant ni girs inesperats, però no hi falta gens de ritme. Ni cop d’efecte final.\nEditorial SalamandraLiteratura canadencaLouise PennyMarta PlanesNovel·la negra canadenca\nPublicat per\tLlegir en cas d’incendi\t- Feb 12, 2018\n× tres = dotze


BARCELOFÍLIA : CIRCO ESPAÑOL MODELO (1892-1893) i CIRCO TEATRO ESPAÑOL (1893-1907)\nCIRCO ESPAÑOL MODELO (1892-1893) i CIRCO TEATRO ESPAÑOL (1893-1907)\n*1898.- Dues imatges de l'entrada al Circo Teatro Español, la silueta del qual es pot veure a la part dreta de les imatges. Al costat l'entrada al cafè.\nEl Circo Español Modelo va ser el primer local d'espectacles de la història del Paral.lel. Era situat a l'esplanada existent a la cruïlla entre el Paral·lel i el carrer Nou de la Rambla, al mateix lloc on després s'aixecaria el Teatre Español. El projecte original tenia forma elíptica de 26 x 18 metres amb una pista central de 6 metres de radi i fou edificat per l'arquitecte Francesc Mariné. Durant la seva construcció hi va haver dos morts. La d'un obrer que va morir a causa d'un accident laboral i la del propietari Josep Bosch i Pi, que en assabentar-se de la notícia va patir un infart de miocardi fulminant. El seu soci Manuel Suñer Sucarrats es va fer càrrec d'acabar les obres del local, que va obrir les seves portes el mes d'abril de 1892 amb l'actuació d'una companyia de circ dirigida per Cirilo Llop.\nAl cap d'un any va canviar de nom i va de esdevenir Circo Teatro Español. Posteriorment es modificaria l'estructura suprimint la pista central rodona i s'hi va construir un escenari. Tot el recinte era de fusta i tenia la forma d'un gran barracó d'unes dimensions de 34 x 24 metres.\nEn la seva primera etapa com a Circo Español Modelo el local va funcionar exclussivament com a circ. El gimnasta i atleta Cirilo Llop dirigia la companyia eqüestre, gimnàstica, acrobàtica i còmica que hi actuava de forma permanent amb localitats al preu de 50 cèntims. Entre els artistes que hi actuaren destacaven Miss Leodiska i les seves cacatues ensinistrades, Freire i la gimnasta Mlle. Rougatti. També hi ha notícies de que hi varen actuar les germanes Sansoni, dues dones de gran corpulència i força que es desfeien amb facilitat de tota mena de lligadures i cadenes; i la funambulista Miss Zephora que entusiasmava el públic amb els seus arriscats exercicis. El 1894, coincidint amb el Centenari de Colom, s'hi va representar una pantomima sobre el descobriment de les Amèriques que va tenir un notable èxit entre la ciutadania.\nAmb el pas dels anys, els espectacles de circ van anar reduint-se i cada cop s'hi programaven més espectacles teatrals, sarsueles i varietats. La companyia de teatre d'Enric Borràs va ser la primera en actuar-hi. També s'hi feien lluites de galls organitzades pel Cock-Pit Barcelonés.\n*1896.- Programació d'espectacles teatrals del Circo Teatro Español i de baralles de galls.\nUn incendi va destruir totalment aquell primer teatre del Paral·lel la matinada del dia 21 de maig de 1907. L'estructura de fusta va facilitar la propagació de les flames. Sobre les seves cendres s'hi va edificar tot seguit el Teatro Español, inaugurat el 1909.\n*1907.- Extracte de la notícia apareguda La Vanguardia sobre l'incendi que va destruir totalment el local.\n*1907.- Dues imatges del Circo Teatro Español devastat per les flames. (Fotos: Merletti)\n*1907.- Apunt de Nicanor Vázquez del Circo Teatro Español després de l'incendi que el va destruir.\nPublicat per bar.cel.ona.uta a 14:06\nEtiquetes de comentaris: Anys 1890's, Circs, Paral.lel, Teatres\nCIRCO ESPAÑOL MODELO (1892-1893) i CIRCO TEATRO ES...


Les Planes destina 375.000 euros a habitatges de lloguer per a joves - Diari de Girona\nLes Planes destina 375.000 euros a habitatges de lloguer per a joves\nLa partida s'inclou en el pressupost per al 2020, aprovat inicialment i que ascendeix a 2.286.106 euros, un 15% més\nxavier valeri 02.01.2020 | 00:33\nEdificis de les Planes situats al costat de la travessera. DdG\nEdificis de les Planes situats al costat de la travessera.\nL'Ajuntament de les Planes destinarà 375.000 euros del pressupost del 2020 a la compra d'immobles per fer-hi habitatges de lloguer per a joves. L'alcalde, Eduard Llorà (JxCat), ha explicat que l'Ajuntament està en fase avançada de negociacions per la compra de tres habitatges. Ha precisat que els tractes no estan tancats i ha apuntat que en cas de no culminar l'operació intentaran començar-ne una altra amb diferents propietaris.\nEn aquest context, Llorà ha assenyalat que a la localitat els joves tenen dificultats per trobar habitatges de lloguer i ha indicat que quan els joves es volen independitzar, si no troben pis, cerquen alternatives en altres llocs. En aquesta línia, ha explicat que la demanda d'habitatges de lloguer per a joves va ser una proposta d'un procés participatiu fet entre el col·lectiu recentment. L'alcalde ha apuntat que el pressupost del 2020 puja fins a 2.286.106 euros, xifra que suposa un increment del 15% respecte als del 2019. A més d'una partida per a la compra d'habitatges per destinar-los al lloguer, la previsió dels comptes inclou la instal·lació de gespa artificial al camp municipal de futbol Josep Guàrdia Rodà a través d'un sistema de renting. L'alcalde ha explicat que la gespa natural els representa un problema perquè es fa malbé molt ràpidament, cosa que els suposa un elevat cost de manteniment. A més, Llorà considera que la gespa artificial farà possible que el camp sigui utilitzat per categories infantils i per aficionats sense llicència federativa a més de l'equip del poble.\nCultura, Benestar Social i Turisme conserven les partides del 2019. L'alcalde ha explicat que l'Ajuntament en els últims anys va incrementar molt aquestes partides i enguany ha decidit mantenir-les. Llorà ha ressaltat que la partida de Turisme preveu l'elaboració d'un estudi referent a la compatibilitat del turisme amb la natura i ha explicat que les restriccions que des de fa anys l'Ajuntament fa als gorgs han d'estar fetes sobre la base de criteris ambientals. L'Ajuntament ha creat un sistema de control dels accessos als gorgs dels afores del poble per tal d'evitar el deteriorament d'un àmbit considerat de gran valor natural.\nEntre d'altres mesures, el consistori ha senyalitzat els camins amb indicadors de prohibició d'aparcar, ha posat cartells per informar del valor natural de la zona, ha instal·lat elements de seguretat per al bany, ha fet un aparcament i a l'estiu i temps de vacances activa un servei de vigilància. La intenció de l'Ajuntament és reduir i controlar l'ús dels gorgs com a zona de bany i potenciar el turisme de natura. Les planes vol captar aficionats a la fotografia de paisatges i visitants interessats en l'estudi de la fauna i les espècies vegetals que hi ha a la zona.


Cubelles disposa d'una oficina de turisme que s'ubica al bell mig del nucli urbà d'aquesta localitat del Garraf, a la plaça del Castell. De fet, ocupa un espai del palauet civil en què es va transformar l'antic castell després de la profunda reforma que es va fer la segona meitat del segle XVII.\nAquesta oficina ofereix informació turística durant tot l'any sobre festes, rutes per la natura i pel patrimoni monumental de Cubelles, i també informació sobre platges. A més, també es poden trobar dades d'interès sobre altres indrets de la comarca del Garraf. A les mateixes instal·lacions de l'oficina hi ha una exposició permanent sobre el famós pallasso Charlie Rivel, fill de Cubelles. L'exposició presenta vestits, records i imatges de les seves actuacions.\nEn temporada alta, la localitat també disposa d'un punt d'informació turística ubicat al passeig marítim, entre la platja Llarga i la desembocadura del riu Foix.\nHorari d'estiu: De dimarts a dissabte de 10.00 a 14.00 h.\nHorari d'hivern: De dimarts a dissabte de 10.00 a 14.00 h.\nAdreça:Plaça Castell, 1\nTelèfon:938 952 500\nAdreça: Plaça Castell, 1


La Nit dels Ciris il·lumina Vilafranca | DiaDia\nInici Cultura La Nit dels Ciris il·lumina Vilafranca\nLa Nit dels Ciris il·lumina Vilafranca\nEl dissabte de nit va tenir lloc la Nit dels Ciris a Vilafranca. Un recorregut pel barri antic de la localitat il·luminat per la llum tènue de 4000 ciris acompanyat de música de fons que ens conduïa pel recorregut d’inici a fi. Una activitat promoguda des de l’àrea de turisme de l’ajuntament de Vilafranca i amb la participació de veïns i voluntaris del nucli antic per dinamitzar el centre històric de la població en una nit d’estiu.\nCamins d’espelmes, balcons decorats, figures imitant els mosaics de pedra de terra, entrades il·luminades i desenes de propostes creatives diferents amb la flama de l’espelma com a element cohesionador i conductor.\nL’amenaça de les tempestes ventoses del mes d’agost no va truncar una proposta cultural i social que de ben segur tindrà una segona edició. Tot plegat, una nit màgica.


Dosrius Ràdio - El Portal d'informació de Dosrius: Entrevistes als regidors i regidores de l'equip de govern. Nova etapa de "L'informatiu" de Dosrius.\nEntrevistes als regidors i regidores de l'equip de govern. Nova etapa de "L'informatiu" de Dosrius.\nIniciem una nova etapa a Dosrius Ràdio a la qual volem donar la veu a la gent del municipi perquè puguin formular els seus dubtes, preguntes o consultes als regidors de l'equip de govern.\nEn breu s'iniciaran aquestes entrevistes per tal de que puguin constestar a les preguntes que prèviament ens hagueu fet arribar.\nAmb la suficient antelació s'anunciarà el dia en què es realitzarà l'entrevista i les persones que ho desitgin podran formular les seves preguntes a través de missatges de correu electrònic a l'adreça info@dosriusradio.cat.\nCom sabeu les faltes de respecte són l'enemic de les xarxes, aixi que procurarem mantenir l'ordre en aquet tipo de missatges. Podeu tenir les idees que vulgueu i expressar les vostres consultes normalment amb EDUCACIÓ. És una cosa bàsica. Haurieu d'indicar simplement el vostre nom i el nucli urbà on residiu. Aquells missatges que no compleixin aquesta premissa, seran exclosos.\nLes entrevistes seran emmagatzemades en format Podcast i podran ser escoltades i descarregades en qualsevol moment, des de qualsevol dispositiu (mòbil, tauleta, ordinador). Perquè pugueu escoltar-les quan vulgueu i on vulgueu.\nPodem ja avançar que la primera entrevista serà a l'Alcaldessa i Regidora de Cultura, Sílvia Garrido Galera, de manera que ja podeu fer-nos arribar les vostres consultes a info@dosriusradio.cat.


Información sobre AIT Archivos - AprendeInglésToday\nAquest curs no t’adormis!\nSticky Post By admin On 28/08/2016\nTots sabem com n’és d’important, aprendre anglès. El fem servir per treballar, estudiar, per viatjar… Per això, no esperis fins a l’últim moment per començar!\nVine a AprendeInglesToday i aprèn anglès quatre vegades més ràpid amb el Callan Method. A partir del dia 1 de setembre ja podràs matricular-te en qualsevol dels nostres cursos (nens a partir de 3 anys, joves i adults), que comencen el 19 de setembre.\n(anglès, alemany, xinès, rus, castellà i català)\nMatricula’t ara i gaudeix dels nostres descomptes per inauguració, vàlids durant tot el mes de setembre (fins el 30/9/2016). Escola de La Garriga.\nLlibres gratuïts si portes un amic\nPer rebre més informació…\nPosa’t en contacte amb nosaltres per telèfon (630 957 622 / 93 871 77 80)\nFes-nos una visita! Som a la Carretera Nova, núm. 50. Obrim els matins de 09.30-13.00 i les tardes de 16.00-20.30\nAquest curs no t’adormis! septiembre 5th, 2016admin\nSticky Post By admin On 30/06/2016\nObrim el període d’inscripcions pel curs 2016-2017\nAIT Language School ja està en ple funcionament a La Garriga! A partir d’aquesta setmana ja pots matricular-te en qualsevol dels nostres cursos:\n*nens a partir de 3 anys, joves i adults\nI recorda que, per celebrar la nostra arribada a La Garriga, t’oferim una sèrie de descomptes vàlids durant tot el mes de juliol (fins el 31/7/2016).\nFes-nos una visita! Som a la Carretera Nova, núm. 50. Obrim els matins de 09.30-12.00 i les tardes de 16.00-20.00\nNo deixis per demà el que puguis fer avui! marzo 25th, 2019admin\nGuanyadors del sorteig AIT-La Garriga\nSticky Post By admin On 13/06/2016\nEl divendres passat, dia 10 de juny, vam celebrar la inauguració de la nova AIT Language School a La Garriga.\nUna de les activitats que es van realitzar va ser el sorteig de 3 cursos d’anglès gratuïts. Els números premiats van ser:\nSi teniu algún dels 3 números guanyadors, veniu amb la vostra butlleta a l’acadèmia (Carretera Nova, núm. 50) i us informarem dels cursos disponibles.\nEnhorabona als guanyadors! 😀\nGuanyadors del sorteig AIT-La Garriga marzo 25th, 2019admin


Hospitals en Illenberg - Directori - Llistat - Guia - Hospital - Friburgo distrito - Baden-württemberg - Alemanya - Hospitalsworldguide\nPàgina d'inici › Per país › Alemanya › Baden-württemberg › Friburgo distrito › Hospitals en illenberg\nHospitals en illenberg Friburgo distrito > Baden-württemberg > Alemanya\nQualsevol emergència mèdica ha de ser tractada seriosament i s'ha de buscar la consulta mèdica tan aviat com sigui possible. És per això que aquesta guia de Hospitals en Illenberg és tan útil per a les persones. Trobeu l'hospital més proper a aquí a Alemanya.\nIllenberg és una àrea amb 0 habitants. Tota la població d'aquest lloc té el seu hospital assignat, però res no l'impedeix de buscar un altre si no li agradava l'atenció hospitalària que li corresponia per proximitat. Per aquest motiu, en aquesta llista de Hospitals en Illenberg us oferim una llista de tots els hospitals de la vostra ciutat perquè no us hàgiu de sentir molest per una atenció mèdica que no us mereixeu.\nEn moments en què se'ns insta a comunicar-vos amb el Hospitals en Illenberg, és molt important que trobeu ràpidament tota la informació i l'adreça del telèfon d'aquest hospital. Per aquest motiu, demanem als nostres usuaris que en cas de trobar informació incorrecta, avísenos perquè puguem corregir-la immediatament.\nDes de Hospitalsworldguide som conscients que molts dels nostres usuaris necessiten saber quins són els hospitals públics Illenberg (Alemanya). No tothom pot pagar enormes quantitats de diners per problemes de salut. Aquí us mostrem una llista amb tots ells\nA Illenberg (Alemanya) hi ha diversos centres hospitalaris privats de qualitat. El preu d'una consulta mèdica, una teràpia o tractament o un laboratori clínic o proves d'imatge poden variar molt d'un hospital privat a un altre. Per això, us proporcionem una llista de cadascun d'aquests centres, amb els seus respectius llocs web i telèfons, de manera que podeu obtenir informació detallada sobre les condicions de cada centre\nZentrum für Ambulante Diagnostik und Chirurgie- (Situat a 25.44 km)\nMediClin AG- (Situat a 33.38 km)\nKreiskrankenhaus Emmendingen- (Situat a 14.70 km)\nEvangelische Diakoniekrankenhaus Freiburg- (Situat a 23.94 km)\nNeurologischen Klinik Elzach- (Situat a 3.37 km)\nZentrum für Psychiatrie- (Situat a 14.54 km)\nUniversitätsklinikum Freiburg- (Situat a 24.37 km)\nKlinik für Tumorbiologie- (Situat a 24.75 km)\nKlinik Kinzigtal- (Situat a 25.70 km)\nSchwarzwaldaugenklinik- (Situat a 26.31 km)


Allò que és promès ha de ser atès: pel·lícules per aprendre\nel dia de setembre 18, 2020\nAl llarg dela nou anys que vaig impartir l’assignatura Planificació, Disseny i Avaluació de l'Aprenentatge i l'Activitat Docent (#PDAAAD), vaig proposar als estudiants veure inicialment 3 i ràpidament 2 pel·lícules de temàtica o context educatiu.\nL’activitat consistia en: «Has de mirar 2 pel·lícules. N’has de triar 1 de les 6 primeres de la llista del Doodle, que tenen un asterisc* i 2 de les altres 12 que et proposo. Després de mirar-les amb “ulls de mestre”, has d’elaborar un tríptic, en paper o digital, on s’anunciï l’organització d’una sessió de cinefòrum, dirigida a estudiants dels graus de mestre, on consti:\nLes dades generals de la sessió: Nom, qui l’organitza (escola, AMPA, cau, esplai, casal,...) , lloc, dies, hores..., logotips (centres, entitats, botigues... ), col·laboracions, etc.\nPerquè es fa, a qui va dirigida, quins són els objectius, etc.\nLes respostes a les preguntes que surten al llistat de pel·lícules\nDe cadascuna de les 2 pel·lícules que has triat has de posar:\nLes dades generals (Títol, any, direcció, guió, música, principals actors, premis, si és una adaptació d’un conte o una novel·la......)\nAlguna imatge promocional\nUna breu sinopsi. «Siusplau» no la copieu d’imdb, de filmaffinity ni de la Viquipèdia\nTres preguntes que tu proposis per iniciar i dinamitzar els debats posteriors amb els pares i mares, i amb l’alumnat.\nAquí tens un model de tríptic.»\nEl llistat de pel·lícules ordenades per les vegades que les vaig suggerir, i per ordre alfabètic. El curs 2017-2018 hi vaig incorporar pel·lícules infantils, per mi una mica especials.\neducació PDAAAD pel·licula pel·lícules


"La impugnació que es va fer a l´XI congrés es va resoldre. Estava mal plantejada" - Comarques - Diari de Girona\n"La impugnació que es va fer a l´XI congrés es va resoldre. Estava mal plantejada"\nDAVID JIMÉNEZ | GIRONA Quina és la primera valoració com a president provincial?\nAvui és una dia per celebrar que hem assolit l'objectiu que teníem, rejuntar tot el partit. Veníem d'una etapa de divisions internes i aquest congrés volia sumar i aconseguir un resultat que expressés unitat i ganes de treballar junts.\nQuè farà a partir d'ara?\nTreballar. La setmana que ve convocaré l'Executiu elegit avui, acabaré de nomenar els càrrecs que queden i faré un pla de treball que no començarem a posar en marxa pràcticament fins al gener perquè entrem al Nadal. El primer és acabar de posar amb ordre el comitè i el següents seran els que ens hem plantejat: implantació, creixement, presència a les institucions i relació amb la societat\nEm sonen. Concepció Veray, amb Josep Piqué i Ángel Acebes, ja les van dir no fa tant de temps. Quan parla d'unitat, es refereix als càrrecs polítics del partit per transmetre-la a les bases?\nDe fet ho hem fet al revés, per necessitat. El més fàcil es fer-ho com tu dius. Perquè no hi havia comitè executiu. Hi havia una gestora inactiva perquè no es volia prendre cap mesura fins al congrés. Per tant ens hem hagut d'asseure i parlar, i a mi m'ha tocat el paper de pacificador, que és un honor.\nDiego Borrego va presentar una impugnació a l'XI congrés.\nEs va resoldre. Estava mal plantejada, no hi havia cap incompliment de cap requisit dels que apel·lava. El comitè organitzador no va anar a Madrid. Hi havia una confusió de termes en uns terminis que s'havien d'aplicar i així se li explica en la resolució.\nTots d'acord doncs?\nTots d'acord no ho sé. (Riu).\nHo deia per la unitat.


Bulbs | Garoina\nBulbs: cebes, alls Bulbs: cebes, alls\nAquest grup el formen les cebes, els alls, els porros, etc.\nLa ceba té la tija de color verd i el seu bulb pot ser de diferents colors, des de marró fins a morat. És rica en compostos ensofrats, responsables de la seva aroma, i conté al voltant d’un 90% d’aigua. Pel que fa als minerals, conté en petita proporció: potassi, calci, iode i magnesi. I pel que fa a les vitamines, conté discretes quantitats de vitamina C (àcid ascòrbic).\nA l’any, se’n recullen aproximadament 1.100.000 tones. Les comunitats autònomes que més en produeixen són: Castella la Manxa, Andalusia, Comunitat Valenciana i Galícia. Va arribar d’Amèrica, de les mans dels primers colonitzadors.\nTot aquell que talla una ceba, li acostuma a saltar les llàgrimes. Això és degut a que quan es talla, allibera un oli volàtil molt ric en compostos ensofrats, que provoquen el picor i el llagrimeig.\nL’all té les flors petites i blanquinoses. El fruit és una càpsula amb diverses peces fàcils de separar, anomenades “dents”, que tenen unes llavors negres.\nDestaca pel seu alt contingut en iode i potassi. Pel que fa a les vitamines, conté: tiamina, niacina i, en menor quantitat, vitamina C.\nD’alls n’hi ha tot l’any i se’n produeixen aproximadament 150.000 tones a l’any. Les comunitats autònomes més productives són: Castella la Manxa, Andalusia, Castella i Lleó i Extremadura.\nLa paraula “alium”, d’origen cèltic, significa “ardent”.\nA Grècia, els atletes menjaven all abans de les competicions per agafar forces i, després d’aquestes, per refer-se.\nEl porro té les fulles de color verd i la tija de color blanc. La part comestible és l’arrel.\nPresenta una quantitat discreta de fibra i, majoritàriament, està format per aigua. Pel que fa als minerals, destaca el seu contingut en potassi, calci i magnesi. Pel que fa a les vitamines, conté vitamina C.\nLes comunitats espanyoles on està més extens el seu cultiu són: Navarra, La Rioja i el País Basc.\nAntigament, el porro, igual que l’all i la ceba, era un aliment molt reconegut pels egipcis. De fet, a l’interior de les piràmides, existeixen jeroglífics que mostren com els esclaus encarregats de construir-les en consumien habitualment.


Cinquè capítol de la campanya 'Pla de xoc contra la sinistralitat laboral'. Cuida la teva salut!\nL'entitat publica un nou vídeo a través del seu canal MutuabalearTV perquè els cambrers minimitzin els riscos laborals derivats de la seva feina.\nEl vídeo suposa el cinquè capítol de la campanya "Pla de xoc contra la sinistralitat laboral".\nMutua Balear difon un nou vídeo a través de tots els seus canals destinat a fomentar les bones pràctiques laborals entre els cambrers, que podran conèixer de manera il·lustrativa quines són les situacions habituals en la seva jornada laboral que comporten un risc i com prevenir-les.\nEn un format audiovisual molt pràctic, i en només tres minuts, es resumeixen les pautes a seguir per evitar els riscos i preservar la salut en aquests llocs de feina. La producció posa especial ènfasi en la manipulació de càrregues pesades durant les tasques de magatzem, destacant la importància que té utilitzar els equips de protecció individual (EPIs) quan sigui necessari. També es recomana protegir degudament les mans i els peus, precisant a més quines són les postures adequades a adoptar per cuidar les zones més proclius a danyar-se de l'esquena.\nEl vídeo ressalta també la conveniència d'una correcta organització, señalització i il·luminació dels espais de treball, mesures que eviten que les zones freqüentades pels empleats es converteixin en perilloses. A més, la gravació inclou un tutorial sobre com realitzar els estiramients que els professionals sanitaris recomanen realitzar una vegada finalitzada la jornada laboral.\nPla de xoc contra la sinistralitat laboral\nTots aquests consells formen part de la col·lecció "Plan de xoc contra la sinistralitat laboral", material útil que Mutua Balear posa a disposició de la seva població protegida amb l'objectiu de conscienciar d'una forma pràctica, didàctica i intuitiva sobre la importància que té cuidar-se mentre s'és a la feina.


27/03/07 Recursos d'alçada contra les nòmines de febrer.\n22/03/07 Demà es reuneixen tots els sindicats per a concertar la demanda de carrera professional.\n21/03/07 El Govern no dóna explicacions sobre el despatx de Sanitat utilitzat com a oficina electoral. Grup A d'Administració General. Oposicions en l'Institut Valencià de Conservació i Restauració de Béns Culturals. Oposicions en l'IMPIVA.\n14/03/07 La conselleria de Sanitat desocupa a lletrats d'un despatx per a muntar una oficina electoral del PP. Hisenda continúa posant problemes a les substitucions de llocs d'atenció directa. Aprovats de les proves d'Agents mediambientals. Tècnics de gestió de l'Esport. Primera part de la prova de Tècnic mitjà de documentació. Resultat final fase d'oposició del grup B d'Administració Especial, Fisioterapeutes.\n12/03/07 El Sindicat proposa la unitat d’acció a la resta de sindicats sobre aquesta reivindicació. STAPV-Intersindical Valenciana reclama la negociació de la carrera professional.\n05/03/07 Les mesures més polèmiques del Estatut Bàsic no esperen la seua aprobació. Una empresa avaluarà els empleats públics. El Suprem admet a tràmit el recurs de STE de la Región de Murcia-Intersindical contra els plans de pensions de l'AGE. Recursos contra la nòmina.\n01/03/07 Deu anys de pèrdues econòmiques i condicions laborals insegures afecten més de 26.000 treballadors/es de la Generalitat. Intersindical Valenciana convoca una concentració per la modificació del decret 24/1997, d'indemnitzacions. Recursos d'alçada contra les nòmines de gener.\nRecursos d'alçada contra les nòmines de febrer\nJa sou coneixedors que en 2007 s'aplica un acord retributiu segons el qual al complement específic en import mensual no se li ha aplicat l'increment del 2% que estableixen les lleis de Pressuposts, excepte els específics compresos entre el E004 i el E009. La pujada s'ha comptabilitzat en termes anuals, de forma que el que ens lleven de la nòmina mensual es passa a la paga extra.\nDiverses companyes i companys s'han mostrat en desacord amb eixa interpretació, i consideren que cal revoltar-se contra aquest fet. Per això, el mes passat elaboraren un model de recurs d'alçada contra la nòmina. STAPV-Intersindical valenciana el va fer seu, i ara, quan estem a punt de rebre la nòmina de març, us el recordem, per si és del vostre interés recórrer les vostres nòmines.\nÉs el mateix model, i s'ha deixat en blanc un espai per a posar el mes corresponent a la nòmina recorreguda, per tal que el model us puga servir per a diversos mesos. A la presentació del recurs caldrà que aporteu una còpia de la nòmina recorreguda. En aquest moment, per exemple, es pot recórrer la del mes de gener i de febrer, que es deuen d'haver repartit ja en tots o quasi tots els centres de treball. Quan us arribe la de març, caldrà tornar a presentar el recurs d'alçada.\nAlgunes companyes i companys ens han consultat sobre què cal fer en cas que la Conselleria d'Economia, Hisenda i Ocupació conteste denegant la petició o bé no conteste. El més probable és la segona opció, de forma que cal esperar el termini corresponent al silenci administratiu en els recursos d'alçada, és a dir, tres mesos. Els serveis jurídics d'STAPV-Intersindical valenciana estan preparant ja els arguments jurídics pertinents per a defensar davant els tribunals la justícia de la pretensió de cobrar l'increment del 2% en termes mensuals.\nDemà es reuneixen tots els sindicats per a concertar la demanda de carrera professional\nEls sindicats presents en la Mesa Sectorial de la Funció Pública Valenciana (STAPV-Iv, CCOO, CSI-CSIF, IGEVA i UGT), han aconseguit posar-se d'acord en reunir-se per tal de discutir una proposta comuna de regulació de la carrera professional per al personal al servei de la Generalitat Valenciana. Demà, 23 de març, tindrà lloc la reunió a la seu de STAPV-Intersindical Valenciana, i es posaran en comú les diferents propostes de cada organització.\nLa carrera professional és un complement retributiu vinculat amb el temps de servei en una determinada categoria professional (que varia entre cinc i sis anys per grau), junt a l’avaluació de l’activitat professional (valoració del treball), l’adquisició de coneixements i l’activitat docent i investigadora (formació), i el compromís amb l’organització. S’ha implantat en primer lloc en el sector de Sanitat, entre el personal d’Institucions Sanitàries, i recentment entre el personal de la nova entitat de Salut Pública. Les retribucions oscilen, en el grau superior (22 anys de serveis), entre els 3.000 euros anuals del grup E als 12.000 del grup A. STAPV-Intersindical Valenciana proposa una pujada dels grups inferiors, per a que el grup A no siga més de tres vegades superior al grup E.\nDiversos sindicats han reclamat la seua aplicació a l'àmbit de l’Administració del Consell. El Conseller de Justícia, Interior i Administracions Públiques va anunciar que s’encetarien negociacions sobre la carrera professional del personal al servei de l’Administració del Consell “durant el primer trimestre de 2007”.\nSTAPV-Intersindical Valenciana ha presentat una proposta d'acord de carrera professional per al personal al servei de l’Administració del Consell, que aquest sindicat aportarà demà a la discussió, amb l'objectiu explícit d'arribar a un text comú que puga ser defensat amb una actuació conjunta de totes les organitzacions sindicals.\nEl Govern no dóna explicacions sobre el despatx de Sanitat utilitzat com a oficina electoral\nRecull de premsa sobre l'assumpte. Podeu accedir a les notícies al respecte clicant sobre les següents adreces electròniques:\nEl STAPV denuncia que Blasco desaloja a letrados de Sanidad para montar una oficina electoral\nDespués de la denuncia del STAPV, el PSPV acusa a Blasco de «tramposo político» por usar medios de Sanidad en la campaña\nDespués de la denuncia del STAPV, el gerente del Inaceps invita a un acto electoral de Blasco con cartas con membrete de la Generalitat\nCuatro días después de la denuncia del STAPV, Rambla evita pronunciarse sobre el uso electoral de recursos públicos en Sanidad\nEl DOCV de 20 de març publica la Resolució 12 de març de 2007, del conseller de Justícia, Interior i Administracions Públiques, per la qual s'eleva a definitiva la llista provisional d'admesos i exclosos al concurs de mèrits previ al curs selectiu d'accés al grup A, sector administració general, pel torn de promoció interna, mitjançant conversió directa de places, Convocatòria 103/2004.\nOposicions en l'Institut Valencià de Conservació i Restauració de Béns Culturals\nEl DOCV de 14 de març publica la informació pública per a cobrir tres llocs de treball de coordinador de belles arts, ú de Conservador-Restaurador de Tèxtil i vint-i-quatre llocs de treball de restaurador, amb el número de convocatòria 1/2007. En tots els casos, es dóna un termini de 20 dies hàbils per a la presentació d'instàncies, és a dir, fins l'11 d'abril.\nOposicions en l'IMPIVA\nEl DOCV de 15 de març publicava sis resolucions de l'Institut de la Petita i Mitjana Indústria de la Generalitat Valenciana (IMPIVA) pels quals es convoquen concursos oposicions per a la selecció de personal amb caràcter definitiu de diferents categories. En tots els casos, es dóna un termini de 20 dies hàbils per a la presentació d'instàncies, és a dir, fins el 12 d'abril. Teniu tots els detalls en les següents adreces:\nProvisió definitiva de 1 lloc de tècnic superior, torn d'accés de personal amb discapacitat. Convocatòria 3/2007.\nProvisió definitiva de 9 llocs de treball de grup A, torn lliure. Convocatòria 1/2007. En aquest cas, s'ha d'advertir que hi ha diferents temaris, segons el lloc.\nProvisió definitiva de 5 llocs de treball d'auxiliars (Grup D), torn lliure. Convocatòria 6/2007.\nProvisió definitiva de 3 llocs de treball d'Informàtics de grup A, torn lliure. Convocatòria 2/2007.\nProvisió definitiva de 2 llocs de treball de Grup B. Torn lliure. Convocatòria 4/2007. En aquest cas, s'ha d'advertir que hi ha diferents temaris, segons el lloc.\nProvisió definitiva de 1 lloc de treball del Grup C. Torn lliure. Convocatòria 5/2007.\nLa conselleria de Sanitat desocupa a lletrats d'un despatx per a muntar una oficina electoral del PP\nHisenda continúa posant problemes a les substitucions de llocs d'atenció directa\nEl STAPV denuncia que Hacienda bloquea desde hace un mes una sustitución en un centro de menores de Alacant\nAprovats de les proves d'Agents mediambientals\nEl Tribunal de les Convocatòries 49, 50 i 51/2004, d'accés al grup C d'Administració Especial, Agents Mediambientals, ha publicat en la pàgina web de la Generalitat el llistat provisional de les persones que han superat la prova. S'obre un termini d'un mes per a presentar recurs d'alçada.\nTècnics de gestió de l'Esport\nS'han publicat en la pàgina web de la Generalitat les puntuacions provisionals de la fase de concurs de la Convocatòria 54/2004. Hi ha de termini de reclamacions fins el 22 de març.\nPrimera part de la prova de Tècnic mitjà de documentació\nLa pàgina web de la Generalitat també publica les notes de la primera part de la prova de les convocatòries 96 i 97/2004, TM Documentació. No s'ha convocat encara la data i el lloc de realització de la segona part de la prova.\nResultat final fase d'oposició del grup B d'Administració Especial, Fisioterapeutes\nEl Tribunal de les Convocatòries 23 i 24/2004, d'accés al grup B d'Administració Especial, ha anunciat en la pàgina web el resultat final de la segona part de la prova i els aspirants que han superat la fase d'oposició. S'obre un termini de 10 dies hàbils, fins el 27 de març, per a la presentació del currículum i l'acreditació dels mèrits per a la fase de concurs. Enhorabona a totes i tots els aprovats!\nEl Sindicat proposa la unitat d’acció a la resta de sindicats sobre aquesta reivindicació\nSTAPV-Intersindical Valenciana reclama la negociació de la carrera professional\nDurant les reunions de la Mesa General de la Funció Pública de la Generalitat Valenciana de 28 d’octubre de 2006 i de 12 de gener de 2007, STAPV-Intersindical Valenciana va reclamar la instauració de la carrera professional en els àmbits de l’Administració del Consell i de l’Administració de Justícia. El Conseller de Justícia, Interior i Administracions Públiques va anunciar que s’encetarien negociacions sobre la carrera professional del personal al servei de l’Administració del Consell “durant el primer trimestre de 2007”.\nA l’efecte d’encetar les negociacions esmentades, STAPV-Intersindical Valenciana ha presentat una proposta d’acord de carrera professional per al personal al servei de l’Administració del Consell. De forma conseqüent amb el compromís del Conseller en la Mesa General, la proposta inclou la exigència de començar les negociacions abans de finalitzar el mes de març.\nAmb aquest nom es coneix un complement retributiu vinculat amb el temps de servei en una determinada categoria professional (que varia entre cinc i sis anys per grau), junt al l’avaluació de l’activitat professional (valoració del treball), l’adquisició de coneixements i l’activitat docent i investigadora (formació), i el compromís amb l’organització. Per al personal no sanitari d’Institucions sanitàries la Conselleria de Sanitat empra l’expressió “desenvolupament professional”, però substancialment és el mateix.\nTanmateix, les disposicions transitòries de les normes aprovades o negociades fins el moment sempre determinen que “els serveis prestats en qualsevol administració pública amb anterioritat (…) queden exents d’avaluació, per la qual cosa es considerará que durant els mateixos s'han complit plenament els requisits (…).”En conseqüència, l’única cosa que li cal al personal actual és demanar el reconeixement del grau corresponent als anys de servei que cadascú haja prestat.\nOn s’ha implantat?\nS’ha implantat en primer lloc en el sector de Sanitat, entre el personal d’Institucions Sanitàries, i la setmana passada es va signar l’acord que permet la seua implantació entre el personal de la nova entitat de Salut Pública (antiga Direcció General de Salut Pública). Cal dir que el projecte de llei de l’Estatut Bàsic de la Funció Pública apunta a fórmules de carrera professional semblants o coincidents amb la regulada per al personal sanitari.\nLa importància de la regulació per al personal de Salut Pública és que aquest personal no és personal “estatutari”, sinó personal funcionari, com la immensa majoria del personal de l’Administració del Consell. Per tant, allò que s’aplica a unes companyes i uns companys que han estat recentment traspassats de sector administratiu també es pot aplicar al personal de l’Administració del Consell.\nQuines són les retribucions de la carrera administrativa?\nEn el grau superior (22 anys de serveis), oscila entre els 3.000 euros anuals del grup E als 12.000 del grup A. STAPV-Intersindical Valenciana proposa una pujada dels grups inferiors, per a que el grup A no siga més de tres vegades superior al grup E.\nImprescindible unitat d’acció entre els sindicats\nDiversos sindicats han inclòs la carrera professional entre les seues reivindicacions. Per tant, es donen les condicions objectives per a formalitzar una unitat d'acció al voltant d'aquest reivindicació. STAPV-Intersindical Valenciana ha cursat ja una invitació a la resta de membres de la Mesa Sectorial per a tractar d'una posssible i desitjable mobilització conjunta.\nEl fet que les eleccions (sindicals i polítiques) estiguen properes no hauria de ser un obstacle. És més important aconseguir unes bones condicions de treball -entre les que cal incloure les retribucions- per a tot el personal, que barallar-se traient pit sobre qui ha dit què primer.\nLes mesures més polèmiques del Estatut Bàsic no esperen la seua aprobació\nUna empresa avaluarà els empleats públics\nEl Ministeri d'Administracions Públiques (MAP) implantarà aquesta experiència pilot, que compta amb el suport de CCOO, UGT i CSI-CSIF. Del resultat depèn el pagament d'una borsa de productivitat.\nEl Ministeri d'Administracions Públiques (MAP) ha celebrat una reunió el passat dia 26 de febrer, amb la representació sindical per a la posada en marxa d'una experiència pilot sobre avaluació de l'acompliment –terminologia recollida en el projecte d'Estatut Bàsic de l'Empleat Públic-. El Departament que dirigeix Jordi Sevilla, amb el vistiplau de CCOO, UGT i CSI-CSIF, pretén realitzar una “avaluació de 360 graus”, com així l'han denominat. Segons la dinàmica dels “360 graus”, l'empleat públic avaluat serà observat en el seu rendiment diari per tot el qui l'envolta, amb tres avaluacions simultànies:\nSerà avaluat pels companys.\nSerà avaluat pels caps.\nSerà avaluat pels subordinats, si els tinguera.\nPer la seua banda, CCOO va proposar també que el ciutadà avaluara als treballadors. El que no s'ha aclarit és el pes específic de cada avaluació per a accedir a una borsa de productivitat amb l'abonament de la qual, o impagament si escau, es premiarà –o es castigarà- als empleats públics. Cal recordar que el projecte d'Estatut Bàsic de l'Empleat Públic incorpora "l'avaluació de l'acompliment” com un element d'assetjament moral dels empleats públics, més que d'instrument eficaç per a la millora dels serveis públics que prestem als ciutadans.\nEl Suprem admet a tràmit el recurs de STE de la Región de Murcia-Intersindical contra els plans de pensions de l'AGE\nEn Acte dictat pel tribunal del Contenciós Administratiu, el 18 de gener de 2007, s'admet a tràmit el recurs del sindicat STERM-Intersindical contra l'aprovació per part del Consell de Ministres dels plans de pensions privats. El 24 de maig de 2005, STERM-Intersindical va presentar davant el Consell de Ministres un document en el qual s'al·legaven diverses qüestions referides al desviament d'un 0,5% de la Massa Salarial dels treballadors públics de l'Administració General de l'Estat per a la constitució d'un Pla de Pensions Privat i obligatori a partir de setembre de 2004.\nEl conjunt d'aquestes al·legacions poden ser resumides en dues:\n1r. Que l'Acord Administració-Sindicats (UGT, CCOO, CSI-CSIF) de data 13.11.02, s'inventava un nou concepte salarial per als empleats públics, el salari diferit , sense cap empara legal i, el que és més greu, sense definir-lo ni regular-lo en cap aspecte.\n2n. Que la Llei Reguladora dels Plans i Fons de Pensions, determina que la participació dels empleats públics en els plans de pensions ha de ser voluntària; no obstant això, un acord de la Comissió de Control de seguiment dels Plans de Pensions, QUE INCLOU A CCOO I UGT, excedint-se de les seues competències, ja que no posseeix naturalesa pública, decideix que el treballador/a que no accepte el Pla perdrà tot els seus drets sobre el percentatge que li corresponga del seu propi salari diferit.\nAquestes dues qüestions ens col·loquen en un plànol d'inseguretat jurídica sense precedents en l'Administració Pública, que ha estat imitada en molts àmbits locals i autonòmics, i que ha derivat en una intolerable situació coactiva i discriminatòria per als treballadors empleats públics: Coactiva, ja que es compel·leix a l'empleat públic, mitjançant l'amenaça de perdre una part del seu salari, a subscriure el Pla, fent perdre a aquest, en la pràctica, el seu caràcter voluntari i restringint, per tant, l'exercici d'un dret; i discriminatòria, ja que la voluntària renúncia a la condició de partícip i l'exercici del dret que l'empara, determina la pèrdua de una parte del salari, la qual cosa és contraria a LLEI, alhora que contribueix a engrossir el salari de la resta dels empleats, la qual cosa és evidentment DISCRIMINATORI.\nRecursos contra la nòmina\nDijous passat us enviarem un model per a recórrer la nòmina. Com ningú és perfecte, ens equivocàrem, ja que el model sols tenia en compte al personal funcionari de carrera. Per això, us el tornem a enviar perquè el pugueu utilitzar tant el personal funcionari com el personal laboral. En cas que tingueu problemes per a obrir el document, com l'han tingut algunes companyes i companys, també podeu descarregar-lo des de la següent pàgina web: http://www.stapv.intersindical.org/correus/correus0307.htm#1_3_07\nDeu anys de pèrdues econòmiques i condicions laborals insegures afecten més de 26.000 treballadors/es de la Generalitat\nIntersindical Valenciana convoca una concentració per la modificació del decret 24/1997, d'indemnitzacions\nDemà, dia 2 de març, a les 11 hores Intersindical Valenciana ha convocat una CONCENTRACIÓ davant el Palau de la Generalitat per demanar el canvi del Decret 24/1997, de 11 de febrer, que regula les dietes, despeses de transport i altres indemnitzacions o gratificacions per raó del servei del personal funcionari, laboral o estatutari de tots els sectors de la Generalitat Valenciana.\nEl 31 de gener del 2002, la Intersindical Valenciana, per mitjà la campanya Pengem les claus?, demanava el canvi del Decret 24/1997. Ara, quan es compleixen més de deu anys de la publicació d'aquest decret, ens veiem en l'obligació d' insistir. No podem ser còmplices del deteriorament progressiu de les condicions laborals. Per això:\nDenunciem l'augment constant del nombre i gravetat dels accidents in itinere. Mentres ens manquen dades reals d'aquests en la Funció Pública, per la deficient integració de la prevenció de riscos laborals en la Gestió de la Generalitat, haurem de referir-nos a les dades del conjunt de treballadors i treballadores valencians. En els últims anys els accidents in itinere han anat en augment, arribant en el 2006 al 10,87% del total d'accidents laborals, i malauradament els 44 casos representen el 43,56% dels accidents mortals laborals. (Dades de la Direcció General de Treball i Seguretat Laboral).\nExigim de l'Administració que pague les despeses reals que fa el personal. Si agafem com exemple el quilometratge, ara està pagant 0,15 € (25 ptes.)/km. Doncs bé, aplicant exclusivament la desviació del 32,3% de l' IPC des de llavors, s' hauria de pagar 0,20 € (33 ptes.). Tanmateix, segons el nostre estudi hauria de pagar-se 0,31 € per compensar les despeses reals.\nDemanem un nou decret sobre indemnitzacions, que elimine el tracte discriminatori que la Generalitat Valenciana dispensa als seus treballadors públics. En efecte, si seguim en l'exemple del quilometratge de vehicle, a l'Estat es paga actualment 0,19 €, a Catalunya, 0,228 i al País Basc 0,29 €.\nReivindiquem un pla de xoc preventiu que elimine o reduïsca al màxim el nombre d’accidents in itinere, negociat al si dels òrgans de participació: Comités de Seguretat i Salut Laboral, Comisions Sectorials i Comissió Paritària de Seguretat i Salut en el Treball de la Generalitat Valenciana, les conclusions de les quals haurien de passar a la Mesa General de la Funció Pública.\nRecursos d'alçada contra les nòmines de gener\nEn gener i febrer s'han cobrat les nòmines corresponents a les retribucions de 2007. Com recordareu, s'aplica un acord segons el qual el complement específic en import mensual sofreix una important modificació, en tant que no se li aplica l'increment del 2% que estableixen les lleis de Pressuposts de l'Estat i de la Generalitat amb caràcter general. De fet, només han vist incrementat el seu import mensual del complement específic les companyes i companys amb un específic comprès entre el E004 i el E009. La resta sofreixen en menor o major mesura una pèrdua de poder adquisitiu. La justificació és que s'ha comptat la pujada en termes anuals, de forma que el que ens lleven de la nòmina mensual es passa a la paga extra.\nHi ha diverses companyes i companys que no estan d'acord amb que la interpretació feta pels signants de l'acord (l'Administració i tots els sindicats, excepte STAPV-Intersindical Valenciana i CGT-CAT) siga legal, i consideren que cal revoltar-se contra aquest fet. Per això, han elaborat un model de recurs d'alçada contra les nòmines. STAPV-Intersindical Valenciana fa seu el model i el retransmet, per si és del vostre interés recórrer les vostres nòmines.\nS'ha deixat en blanc un espai per a posar el mes corresponent a la nòmina recorreguda, per tal que el model us puga servir per a diversos mesos. A la presentació del recurs caldrà que aporteu una còpia de la nòmina recorreguda. En aquest moment, per exemple, es pot recórrer la del mes de gener, que es deu d'haver repartit ja en tots o quasi tots els centres de treball. Quan us arribe la de febrer, caldrà tornar a presentar el recurs d'alçada.\nI ara us deixem, que anem a presentar el recurs!


Les pomes de "relleno" de Vilabertran: Video de la 11ena Fira de l'Horta i la Poma de "Relleno" a Vilabertran\nLes pomes de "relleno" de Vilabertran\nVilabertran fou i és la seu de les pomes de "relleno" de l'Empordà. El poble de Vilabertran les ha heretades i les ha sabudes mantenir a taula i, ara, les transmet a les noves generacions a través de la fira que se celebra cada any a mitjans de setembre.\nAssociació organitzadora de la fira.\nVideo de la 11ena Fira de l'Horta i la Poma de "Relleno" a Vilabertran\nUn petit reportatge de la fira de Vilabertran. Animeu-vos a venir a la propera fira que será el dia 15 de setembre i passareu una agradable jornada. Disfruteu de totes les activitats que hi ha organitzades al llarg del dia\nPublicat per Elvira Duch a 22:48\nCuineres voluntàries 2014: Les renten i eixuguen\nTreuen el cor de la poma.\nFarceixen la poma\nFregeixen el tap\nFotos Tomàs Noguero\nMarca de Garantia: Producte de l'Empordà.\nLa poma de "relleno" de Vilabertran està catalogada com a Producte de l'Empordà\nLes postres més originals d'Europa.\nSegons Jaume Fábrega, les pomes farcides anomenades "relleno" són les postres més originals d'Europa i una de les preparacions més peculiars i antigues de la cuina catalana. La primera documentació és del Barroc. Pertany de ple a la cuina del 1714.\nJosep Pla deia: "La cuina com a art de lentitud, de paciència, de moderació, de calma, ha passat avall". Vilabertran recupera aquestes virtuts elaborant les pomes de "relleno"perquè el públic les assaboreixi.\nConsulta el bloc: procés d'elaboració\nSubscriu-te al blog de la poma\nVideo de la 11ena Fira de l'Horta i la Poma de "Re...\nUna mica de història: Menjar pomes de relleno a Vi...\nArticle de la Revista Alberes sobre les Pomes de...\nRecepta de les pomes de "relleno" de Vilabertran.<...\nMarca de garantía "Producte de l'Empordà". Les pom...\nVarietats de pomes per a aquestes postres


Paintball a Barcelona\nJa sigui per a comiats de solter/a, festes particulars, o simplement per a passar una tarda entretinguda i de desconnexió total amb els amics, el paintball ha anat entrant, a poc a poc, en les nostres vides i cada vegada més persones decideixen provar l’experiència. Aquest entreteniment, que consisteix en disparar amb pistoles de pintura entre equips, és un dels més demandats entre els denominats com esports d’aventura.\nA més, es pot gaudir en plena ciutat o molt a prop, per la qual cosa, a part de ser una activitat original i diferent, és una idea estupenda per a passar una estona d’allò més divertida. A aquest article de ShBarcelona et recomanem alguns dels paintball a Barcelona que, al nostre parer, són els més reconeguts.\nEls paintballs més valorats de Barcelona\nConeixes cap altre lloc on fer paintball a Barcelona?\nUn dels paintball a Barcelona més ben valorats és el Monkey Paintball (Carrer Granollers, 1, Dosrius, Barcelona). Bones instal·lacions, la millor atenció personalitzada per part dels monitors i menjar d’allò més econòmic fan d’aquest lloc un dels preferits per part dels amants d’aquesta activitat.\nA tan sols vint minuts de Barcelona s’hi troba un dels millors paintball, tenint en compte la relació qualitat/preu: el Paintball Llobregat (Per autovia A2 Sortida 588 Olesa de Montserrat BV-1201 i Terrassa C-243). Aquí pots gaudir de les activitats des de 10€, el que suposa un preu altament atractiu. Malgrat que admet grups grans, cal ressaltar que aquest paintball està especialment indicat, donades les seves dimensions, per a grups una mica més petits. Ves en compte a les senyalitzacions per a trobar-lo!\nArticle relacionat: Karts a Barcelona.\nEl Barna Paintball, en canvi, es troba una mica més allunyat, a uns 30 minuts de la ciutat (Carrer del Progrés, Els Hostalets De Pierola, Barcelona). Segons les opinions\ngenerals de la gent que l’ha gaudit, es tracta del paintball de més qualitat pel que fa a escenaris, recreant disposicions que es poden gaudir en diversos videojocs. No perdis l’oportunitat d’acudir a un dels paintball a Barcelona més originals a un preu força assequible. I també per als més petits.\nArticle relacionat: Jugar al minigolf a Barcelona.\nPer acabar, no podem evitar esmentar entre els paintball més visitats el conegut Duaka Adventures Paintball (Passeig Horsavinyà, s/n, Parc Natural del Montnegre, Pineda de Mar), bastant a prop de Barcelona, i el Montseny Adventura Paintball (Camí del Cementiri, s/n, Sant Esteve de Palautordera), que compta amb l’al·licient d’uns fantàstics monitors.\nCom veus, les opcions són moltes per a gaudir d’un bon dia de rialles i aventures.\nSi ets de visita a la ciutat i vols prendre l’autèntic pols a la nit més cool barcelonina...\nEscoles de dansa contemporània a Barcelona\nBusques escola de dansa a Barcelona? Si t’estàs plantejant apuntar-te a classes de dansa...


Cerro de Tentudía, Badajoz – reptes muntanyencs\nCerro de Tentudía, Badajoz\nHorari sense aturades 1 hora 36 minuts Dificultat medi natural 1\nDesnivell positiu 382 metres Dificultat orientació 4\nDesnivell negatiu 382 metres Dificultat desplaçament 3\nDistància 5 km 618 metres Esforç necessari 2\nTipus de recorregut Circular Visualitzar document 49\nEl punt més alt es troba a 1.112 metres El punt més baix es troba a 853 metres\nCartografia Mapa topogràfic IGN col·lecció MTN 25 quadrícules nombres 897-III i 897-IV\nQui va dir que no es poden posar portes al camp? Que li ho preguntin als propietaris de parcel·les campestres de la zona que envolta el Cerro de Tentudía. No hi ha un pam de perímetre parcel·lari sense barrar. És espectacular. No sé a què que es deu deure aquest afany per delimitar la propietat. No és que s’impedeixi només el pas al bestiar, és que no es pot ni passar a peu. No hi ha un sol orifici que permeti infiltrar-se. Potser es deu a la necessitat d’evitar que els porcs, dels quals hi ha una enorme cabanya, passin d’una finca a una altra amb la consegüent pèrdua de bestiar ja que, la ignorància ens fa dir ximpleries i segur que m’equivoco, no vaig detectar cap mena de marca o distintiu que diferenciés els animals.\nSigui com sigui, repeteixo, hi ha un veritable galimaties de tanques i murs que fan molt difícil la circulació per aquests vessants, és tanta la quantitat de tancats que resulta impossible transitar per camins diferents dels triats per la majoria de caminants que es desplacen a aquestes latituds per fer cim a la cota més alta de la província de Badajoz. De fet, pel vessant nord de la muntanya no hi ha camí, excepte la carretera asfaltada que puja al cim o la sendera que permet accedir-hi per la banda est.\nDe nou la ignorància em fa parlar sense coneixement de causa. Que els vilatans em perdonin si m’equivoco. Jo no vaig trobar res semblant a un camí.\nAl cim, a més del monestir de Tentudía, hi ha un bar, no sempre obert, i molta informació, tant llegendària com geogràfica i faunística. L’edifici religiós, que també vaig trobar tancat, a més de la llegenda que fa referència al nom del lloc, té una altra curiositat en forma de vèrtex geodèsic situat a la teulada de l’edifici, simulant una xemeneia.\nEn general s’acostuma a aprofitar el desplaçament al lloc per ascendir també a dos cims molt pròxims. Són el Cerro de Bonales oriental i l’occidental, aquest últim és el cim més alt de la província de Huelva.\nEl recorregut que jo he fet no sé si l’haig d’explicar, ja que vaig haver de saltar diverses tanques, murs i portes que com ja he dit delimiten parcel·les no dedicades a l’agricultura, però sí amb aprofitament ramader. Vaig començar a caminar en sentit nord per una pista apta per a tota mena de vehicles que conduïa fins a Las Lapas fins que vaig trobar a la meva dreta un pas en el tancat, consistent en la típica estaca subjectada a una altra amb un filferro. Que era una porta i s’hi podia passar, vaja. A l’altre costat seguia un precari rastre de sender suficientment clar i fressat. Això em va donar confiança per provar. La senda puja persistent al costat d’un mur que suposo que delimita finques. Després d’uns centenars de metres de forta pujada em trobo amb un altre mur que em talla el pas. És de poca alçada i el camí segueix per l’altra banda, així que decideixo passar a l’altre costat i continuar a veure què. El sender gira a l’esquerra al costat del mur. El segueixo, més que res, per no envair el terreny de la parcel·la. El camí continua sent clar i es veu que no soc el primer a fer aquest recorregut. Sempre en pujada (no recordo quantes tanques i murs més vaig haver de superar) fins a sortir a la carretera que condueix a Cabeza la Vaca. I quina “alegria”, veig que a l’altre costat de la carretera un altre preciós tancat em talla el pas. Segueixo l’asfalt, primer en sentit oest, buscant un pas, però no el trobo. Faig mitja volta i el busco per l’altre costat. Finalment camino, entre unes coses i unes altres, un bon nombre de metres per asfalt, pot ser que un quilòmetre o més, fins que arribo a una parcel·la marcada com a “vedat de caça”. Al costat de la porta i per l’exterior del tancat, sembla que neix una senda, precària, per la qual decideixo tornar a pujar sabent que en algun lloc haig de trobar el “preciós” tancat. Ho faig en un punt en el qual m’és possible superar-lo, a la confluència de parcel·les. Continuo l’ascens per terreny de vegetació baixa que em permet progressar tot i no haver-hi camí. Surto de nou a asfalt i el segueixo uns quants metres. Ja soc prop del cim però no vull seguir per aquest element. Després del que he recorregut… Torno a aventurar-me camp a través i pel que sembla una antiga pista acabo sortint a l’esplanada del monestir, al costat d’un pedestal amb una creu. El dia triat per pujar aquest cim no ha estat gaire encertat. Temperatures excessives per a l’època. Diversos dies suportant episodis excepcionals de calor. Boires que fan inclús més irrespirable l’aire i enterboleixen l’horitzó. La situació no és agradable, així que no estic gaire temps al lloc. El descens el faig de la mateixa forma caòtica que l’ascens, només que ara no camino amb miraments i baixo pel dret a la carretera per trobar el meu bell tancat. Pel camí tinc la sort de contemplar, no una ni dues sinó tres vegades, un grup de cérvols que fugen en notar la meva presència. Intueixo que els animals són els mateixos sempre, però això no li resta emoció a la trobada. Avantatges de caminar furtivament fora de camí. Finalment em trobo amb el tancat. Aprofito un dels seus pilars de suport per passar a l’altre costat i baixar a la carretera. De nou salto una tanca i entro en terrenys de la casa de Los Baños. Potser la carena que descendeix directament a la zona de Las Lapas és la més neta però m’entossudeixo a seguir el rastre d’allò que sembla un clar camí, que al capdavall és la petjada del bestiar a la recerca d’aigua i recer. Un parell d’anades i vingudes tractant de trobar el pas que m’eviti una barrera d’esbarzers que em tallen el pas i finalment torno a trobar traça que em porta al barranc de la Fuente de los Molineros. Seguint-lo, acabo per trobar el lloc on tinc el cotxe però una nova tanca em fa recórrer unes quantes desenes de metres en sentit nord per anar a buscar el lloc pel qual he iniciat el recorregut d’ascens. Saltar de nou la porta i ja en la pista, desfer camí fins al cotxe. Repeteixo. Aquest és un recorregut que es pot catalogar de “furtiu” i no és aconsellable per a gent “formal”.\nquadrícules nombres 897-III i 897-IV\nDistància 5 km 618 metres\nAltitut Màxima 1.112 metres\nMínima 853 metres\nTemps (1) 1 hora 36 minuts\nPunt d'inici Las Lapas\nIBP 49 veure document


Amarante Golf Plaza Hotel Sainte-Maxime França - Ofertes d'hotels amb els MILLORS DESCOMPTES EN LÍNIA\nDomaine du Golf, Sainte-Maxime, Sainte-Maxime, França, 83120 - Veure al mapa\nTé alguna pregunta per a Amarante Golf Plaza Hotel?\nMés informació sobre Amarante Golf Plaza Hotel\nSi busques un allotjament ben situat a Sainte-Maxime, no busqui més, el Amarante Golf Plaza Hotel és el lloc ideal. A només 10 km del centre de la ciutat, la localització estratègica de l'hotel garanteix que els seus clients puguin accedir fàcil i ràpidament als punts d'interès locals. Per opcions de turisme i atraccions locals, no es necessita anar enfora ja que l'hotel gaudeix proximitat a Aqualand Saint Maxime, Pointe des Sardinaux, Salle d'Exposition Jean Portal.\nLes instal.lacions i els serveis que proveeix Amarante Golf Plaza Hotel asseguren una estada plaentera als seus clients. Els clients de l'hotel poden gaudir de Wi-Fi gratuït en totes les habitacions, accés per a cadires de rodes, servei de neteja diari, recepció 24 hores, instal.lacions per a minusvàl.lids.\nEntri en una de les 94 habitacions i escapi de l'estrès del dia amb una ampla gama de comoditats com televisió de pantalla plana, catifes, mirall, sabatilles, sala d'estar separada. Centre esportiu, sauna, camp de golf (en el mateix lloc), piscina exterior, piscina coberta de l'hotel, són llocs ideals per a relaxar-se després d'un llarg dia. Sigui quina sigui la seva raó per visitar Sainte-Maxime, el Amarante Golf Plaza Hotel és el lloc perfecte per una estimulant i emocionant escapada.\nTots els tipus de viatgers (9)Parelles (3)Viatgers en solitari (1)Famílies amb infants petits (1)Famílies amb infants grans (1)Grups (3)


Rodríguez no aclareix quan acabaran les evacuacions d'Afganistan La República\nFotografia de la ministra portaveu Isabel Rodríguez\nLa ministra portaveu, Isabel Rodríguez, ha evitat aclarir quan acabarà l’operació d’evacuació de l’Afganistan i si el Gobierno preveu treure el personal diplomàtic i dels cossos de seguretat que estan desplegats a l’aeroport de Kabul abans del 31 d’agost en cas que els Estats Units no decideixin prorrogar la data per a la seva retirada completa.\nRodríguez ha insistit que per al Govern la prioritat és “aguantar fins a l’últim segon” per treure el màxim nombre de persones possible abans que els Estats Units, que actualment garanteix el control de l’aeroport de Kabul, abandoni per complet el país.\nEl president nord-americà, Joe Biden, ha deixat entreveure la possibilitat d’allargar aquesta presència i s’espera que aquest mateix dimarts pugui haver-hi un anunci en aquest sentit, si bé els talibà ja han advertit que el 31 d’agost és una “línia vermella” i podria haver-hi “conseqüències”.\nFrança ja ha anunciat aquest dimarts que si es manté la data límit prevista posarà fi a les evacuacions aquest mateix dijous. Quan se li ha preguntat què farà Espanya, Rodríguez ha insistit a esgotar el termini, encara que sí que ha assenyalat que “el Gobierno vetllarà per la seguretat” dels diplomàtics, policies i soldats desplegats a Kabul\nministra portaveu PSOE